khistorydata/jeongjo-sjw-relations huggingface dataset:
정조 5년 · 목
予曰。碑役果及期告成。誠可幸也。今番道路摘奸時。沿路穡事。所見何如耶。亨逵曰。大體則可謂豐登。而今番冷雨之後。禾稼間有傷損處。以一道言之。南陽水原安城富平等沿江沿海諸邑。間被水災。或有判凶處云矣。予曰。然則災政甚難矣。亨逵曰。一道中舊災七百結。自前流來。而其外亦多有時災處。故或慮虛實相蒙之弊。各別申飭於各邑守令矣。予曰。今番差使員。以何邑守令分定耶。亨逵曰。水原府使爲都差使員。衿川安城等邑則爲各務差員。假家植炬等等。三十七官皆當之矣。予曰。延曙碑閣果奉審乎。亨逵曰。臣於歸路奉審。而碑文謄來矣。予曰。入之。命有防讀之。予曰。此是 肅廟朝御製也。回鑾時欲歷入奉審計。自大路至碑閣爲幾里耶。亨逵曰。不過數里。而野路狹窄。草樹茂密。而間多溪澗。故臣果以除草治道之意分付矣。予曰。衝波所補土之役。不至大段乎。亨逵曰。臣於道路摘奸時。尺量其遠近。則爲八十把。而皆沙石之地。故年年經霖後。則爲水所激。前日所築。輒皆潰決。故每年衝波所役處所費。自臣營計減者。爲百餘石矣。臣意自 昌陵外火巢內。逶迤開路。則工役亦不至浩繁。而一開之後。更無修治之勞。且爲捷徑矣。予曰。然則好矣。而其地形。予未詳知矣。亨逵曰。自 昌陵火巢入去矣。予曰。今番幸行。只以湖西圻內驛補把。能無苟艱之患乎。亨逵曰。僅僅分排矣。予曰。畿驛偏苦之狀。甚可矜。若自朝家糧太題給。則能爲驛卒輩實惠否。亨逵曰。分給時嚴飭。則似無中間消瀜之弊矣。
정조 5년 · 목
予曰。金宇鎭入來後。先入侍後謝恩事分付。又敎曰。領府事隨駕云耶。有防曰。欲於散班祗迎。今日先詣黔巖站云矣。予曰。今番 陵幸。與他時動駕有別。必爲隨駕之意。遣廳注書。傳諭於金領事處事分付。又敎曰。左副承旨催促入來。又敎曰。今日傳香親押時。侍衛磨鍊節目。以宣政殿小殿座例磨鍊以入。兵判事極甚生疏。旣已申後親押。則服色必以戎服入參。而以依前擧行書入。其可成說乎。有防曰。節目入啓之時。臣適申退。故不知何時入之。而兵曹事。極涉疏忽矣。予曰。幸行時兵判多有擧行事。而如是生疏。甚可悶也。宇鎭進前。予曰。領府事隨駕云耶。宇鎭曰。今日先詣黔巖站。以爲祗迎計矣。予曰。俄以隨駕之意。遣史官矣。果見之耶。宇鎭曰。俄於路上見之矣。
정조 5년 · 강
詣摛文院齋宿。
정조 5년 · 목
具戎服乘輿。出協陽門。予曰。軍士房進前。俄者守宮大將所所下信箭。宣傳官往傳於承旨乎。徐有防曰。臣於詣閤時。宣傳官忽來傳信箭。而此與駕前傳敎有異。故不得已留待乘輿之出宮。始爲分送矣。予曰。宣傳官事極怪矣。有防曰。信箭宣傳官記過何如。予曰。記過太早。到齋室後爲之。有防曰。守宮大將今方隨令箭入來。而從事官單子未下。故不入來云矣。予曰。從當啓下。先爲入來事。宣傳官持令箭。分付於大將。入摛文院齋室。予曰。宣傳官一人持令箭。往于總戎廳。留陣結陣與否及結陣處所之從某至某知來。一人往留都所。亦一體知來。又敎曰。兵判初當 陵幸。凡百擧行。必慣熟無疑然後。可無臨時窘束之慮。而以齋宿時節目觀之。果未免生疏。此後十分惕念爲之。李性源曰。聖敎至此。不勝感惶。而凡係戎政。本自生疏。必將僨誤後已。惶恐無地。予曰。禮房進前。金宇鎭進前。敎曰。香祝已奉詣幕次乎。宇鎭曰。已奉詣。而時刻亦不遠矣。予曰。擧行可也。親押後。予曰。承史輪回食代。宣傳官李東善李禹道復命。予曰。復命之際。不以某處傳命先奏。此何故也。向來以此申飭。不啻屢次。而又復如前。宣傳官事。極爲駭然。駕後掌務宣傳官誰也。行首李邦五對曰。李冲彬矣。命招入李冲彬。予曰。汝爲駕後掌務。凡百擧行等節。果已約束於新來乎。沖彬曰。着實約束矣。予曰。然則汝先慣熟然後。可以約束。以守總傳語軍標信事言之。守總兩廳傳語軍標信。祗受於何處。而令箭授以何色箭乎。冲彬曰。守禦廳則標信傳授於守禦使楊州牧使。而令箭則紅色信箭。總戎廳則標信傳授於總戎使坡州牧使高陽郡守。而令箭則黑色信箭矣。予曰。高陽郡守處。亦爲祗受乎。冲彬曰然矣。予曰。祗受於坡州牧使處。則自坡州傳令於高陽郡。而元無高陽郡守處祗受之例。則汝何以高陽郡守祗受爲對耶。畿伯許亦有標信令箭祗受之例。而此又不知。何也。汝已未能詳知。則何以約束新來乎。駕後掌務宣傳官及李東善李禹道竝拿入。拿入訖。予曰。李禹道咫尺帳殿。拿在地上。而乃敢以手畵地作字。擧措萬萬無嚴矣。傳命宣傳官。則方以傳命向帳殿。無怪其未及見。而侍衛宣傳官竝拿入。拿入後。予曰。李禹道無嚴之罪先問。禹道曰。天威之下。惶㥘所致。不自知其所以然也。諸宣傳官。皆以不卽禁止惶恐之意仰奏。予曰。李東善李禹道。雖曰新入。而各處傳令。殆同渠輩之初學。固非難知之事。而屢飭屢忘。尤極無狀。所當嚴勘。而姑觀來頭。將有所處分矣。竝命拿出。性源曰。禁軍別將。方率領侍衛矣。若待留門後出去。則結陣凡節。必多窘急之慮矣。予曰。然則以番將率領。而別將使之出去宜矣。性源曰。以令箭擧行乎。予曰。宣傳官持令箭分付。又敎曰。入直侍衛外。竝皆退去。待留門時入來。御前前排。只留五雙。而餘皆退去。一體留門時入來。性源曰。守宮例於留門時入來。而入直堂郞。皆方在此。直所之半日空虛。亦可悶矣。予曰。總府之空虛爲悶。堂郞各一員入直。又敎曰。承旨輪回來待。餘皆退去。
정조 5년 · 강
御摛文院。親押 明陵親祭香祝。
정조 5년 · 목
親押訖。具戎服乘輿。仍詣 璿源殿。至萬安門外。予曰。 眞殿行禮時門路。旣有下敎。則侍衛之直向進善門。果何事也。旣從此路之後。侍衛之又向萬安門者。亦何故耶。兵判何不檢飭耶。兵判記過。乘輿所待令。予自內行禮訖。仍詣乘輿所。予曰。兵判初當幸行事。或生疏之致。記過安徐。卽爲侍衛事分付。還詣摛文院門外乘馬所。予曰。信箭宣傳官擧行。極爲駭然。初頭如此。來頭可知。信箭宣傳官二人汰去。卽爲各別擇入事分付。左承旨徐有防曰。當書出榻敎乎。予曰。姑先記過嚴飭。乘馬出敦化門。至把子橋前路。予曰。先廂方到何處。而駕前侍衛不得前進。今日行軍。極爲駭然。卽速知入。宣傳官李儒慶回奏。先廂始過鍾街云矣。予曰。駕駐路上。不啻屢次。而先廂始過鍾街云。豈有如許師律。且雨意如此。軍兵不可不念。而路上遲滯。亦已多時。事極怪駭。龍虎營行軍執事。爲先記過待令。如是下敎之後。如又疾驅前進。則軍兵亦不無窘急之慮。勿爲促行事。分付另飭。有防曰。訓鍊兼大將李柱國。禁軍別將徐有大。竝請記過。予曰唯。有防曰。駕前別抄朴昌彬疾馳。直入武藝廳攔後之外。幾乎犯蹕。才已拔箭而來矣。予曰。渠是駕前。則何爲而落後乎。事甚怪駭。更爲問奏。駕後槍劍軍。旣有作門。則又何爲而入送乎。當該槍劍將記過。有防曰。問其委折。則以駕前失次落後。將欲就陣之際。所騎驚逸。以致攔入之境云矣。予曰。出付該營。至慕華峴。有防曰。嶺路險峻。玉轎待令矣。予曰。寘之。予曰。俄者記過行軍執事拿入。予曰。爾等俱是行軍執事。則行軍之際。不卽進發。以致行駕隨處止住。師律所在。誠極駭然。其遲滯委折。從實直奏。朴致燁等曰。臨陣行軍。例於中嚴後進發。故方待二嚴之際。先傳初嚴。直傳三嚴。故臨窘速致。有此遲滯之罪矣。予曰。豈有徑打三嚴之理。渠輩自相誤聽。差晩行軍。而乃敢謂之以徑打三嚴乎。有防曰。動駕時初中三嚴。俱有節次。則今番豈有徑打之理。所對極涉窘遁矣。予曰。當初約束若申明。則下屬之傳致嚴刻。初豈差誤。末又稽忽乎。旣有領軍大將。則非獨爾等之罪而已。姑爲拿出。當該禁軍別將爲先記過。此後惕念擧行。詣晝停所。入幕次後。予曰。天色已明乎。雨意今則何如。有防曰。雨意雖多。風氣頗冷。晩後則似當淸朗。而天色方欲開東矣。予曰。分遣宣傳官。各營軍兵善爲休歇與否知入。炊飯後使之來告。兵曹判書李性源進軍令。予曰。軍兵皆已炊飯乎。性源曰。皆已炊飯矣。藥房提調入侍。仍進湯劑。乘馬。予曰。二吹稍久。先廂軍兵。今則似無窘速之患矣。性源曰。然矣。至 明陵下馬所。乘轎入大次。予曰。百官就位整齊後。卽入外辨辦。改具翼善冠黲袍烏犀帶白皮靴出次。予曰。日色尙早。朝前當行各 陵展拜。該房以此擧行。至紅箭門外降轎。詣版位行四拜禮。仍詣陵上奉審。予曰。 陵上莎草皆無頉乎。吳彥敎對曰。無頉矣。予曰。 陵官誰耶。有防曰。別檢吳彥敎。參奉閔彝顯。予曰。閔彝顯則閔鍾顯之幾寸乎。吳彥敎則誰之族乎。有防曰。閔彝顯則似是閔鍾顯之四寸。而吳彥敎則是吳泰賢之族矣。仍詣碑閣奉審訖。詣丁字閣內奉審。入小次盥洗訖。詣版位行初獻禮。亞獻官終獻官以次行禮。詣望燎位訖。仍行辭 陵禮。予曰。當自此仍詣 翼陵。百官則先詣。侍衛先向 翼陵洞口。詣 翼陵行展謁禮後。 陵上奉審。還詣小次。予曰。 敬陵　順懷墓當展拜矣。仍敎曰。 敬陵　順懷墓展拜時。百官行禮寘之。又敎曰。承史黑團領皆持來乎。 順懷墓展拜時。當以黑團領行禮。承史及應參之人。以此擧行。有防曰。承史則皆持來。而前導贊引儀初不持來云。隨駕人中假通禮。令該曹差下擧行似好矣。予曰。好矣。以此爲之。改具翼善冠袞龍袍。乘轎詣 順懷墓。就版位。予曰。予旣乘轎。侍衛應入之人。使之依例隨入。仍詣臺上版位。行再拜禮訖。詣 敬陵入小次。改具黲袍烏犀帶白皮靴。行展謁禮訖。予曰。同副承旨 陵上奉審。碑閣丁字閣一體奉審以來。又敎曰。右承旨進詣 昌陵奉審以來。又敎曰。還宮時旣過洞口。 弘陵當歷拜。只承史隨入。百官路上留待。予曰。工判兄弟及徐龍輔。 弘陵展拜時入參事分付。還詣大次。敎曰。百官插羽。又敎曰。自 陵洞口捧上言。又敎曰。隨駕軍兵。令各該營饋粥事分付。改具戎服。乘轎至下馬所。降轎乘馬。詣 弘陵小次。改具翼善冠黲袍烏犀帶白皮靴。行展謁禮。仍奉審訖。予曰。徐有慶等 陵上奉審時。一體入參。還御小次。敎曰。黔巖紀蹟碑閣歷臨時。隨駕大臣卿宰入侍。改具戎服。進發至黔巖碑閣。命諸大臣入侍。畿伯及碑閣營建時監蕫守令及隨駕卿宰竝入侍。領府事金尙喆等進前。予曰。今日卽 肅祖誕彌之日。今月卽 英考建儲之月。舊甲重回。日月相符。旣已展拜於 先陵。又爲臨過於此地。予小子愴慕之心。當如何哉。今此黔巖事蹟。實係不偶。予小子竊倣肅祖時延曙豎碑之古事。親製親書。庸寓一半分伸懷之道。而回瞻古址。追惟往跡。予懷深切矣。尙喆曰。黔巖事實。臣等曾所略聞。而伏讀御製。益得其詳。誠是不偶然之事。而殿下建閣豎碑。御製製御筆。揄揚 先烈。尤有光於聖孝矣。予曰。諸大臣卿宰入見碑閣可也。尙喆等入瞻訖曰。御筆入刻後。精彩十倍於前矣。予曰。今月之來臨此地。事實不偶。適有小饌。特賜卿等與陪從二品以上及侍衛諸臣。分之宣饌訖。予曰。延曙碑閣。亦當歷臨。大臣及畿伯。先詣以待命。黔巖撥將待令。李寅亮進伏。予曰。爾年幾何。寅亮曰。六十七歲矣。予曰。已去辛丑時。汝年纔七歲矣。貴矣。爾父事蹟。爾果詳知。而懸板文字。果是爾父所製耶。寅亮曰。伊時事。臣自兒少時。詳聞於臣父。而懸板文字。則果是臣父之作矣。予曰。汝亦知文字乎。寅亮曰。臣則不識字矣。予曰。爾有子乎。寅亮曰。有三子矣。予曰。爾之長子。先令軍門調用事分付。爾則依前兼守撥所。命賜饌。予曰。汝旣不能盡喫。裹去可也。仍詣晝停所。予曰。當詣延曙碑閣。侍衛軍兵。如黔巖歷臨例排立。予曰。道路甚狹窄。承史閣臣內局提調外。不爲入來。路上留待事分付。入幕次後。命大臣入侍。仍詣碑閣奉審訖。予曰。此是 肅祖御製矣。仍命承旨金宇鎭。奉讀碑文訖。予曰。延曙黔巖。俱係 聖祖龍潛時古蹟。予於今日。次第來審。而遺亭石礎。至今宛然。事實貴矣。尙喆等曰。聖敎誠然矣。予曰。今當進發。侍衛先爲出去。到慕華峴。有防曰。玉轎不卽待令。當該司僕正林錫喆。請從重推考。從之。至崇禮門。予曰。觀光民人甚多。還宮時。依例出標信留門。又敎曰。分送宣傳官於各營。隨駕軍兵之無病與否。各別勞問。兼內吹元內吹。令各營門依例施賞。由協陽門還內。
정조 5년 · 강
命今日記過人。竝蕩滌。
정조 5년 · 강
黔巖碑役監蕫堂上以下。施賞有差。
정조 5년 · 목
敎曰。黔巖紀蹟碑碑役告成。今日臨視。事不偶然。監蕫人員。參考 先朝五處碑閣營建時賞典。方論賞。而監蕫堂上京畿監司李亨逵。都廳坡州牧使徐有和。竝依例加資。別看役京畿監營裨將折衝張學賢。領役部將京畿監營敎鍊官前萬戶金漢杓。亦依前例。竝邊將除授。畵員李宗植。令本衙門高品付料。營吏一人。石手邊首一名。令該曹米布題給。
정조 5년 · 강
召見承旨徐有防金宇鎭徐鼎修于誠正閣。
정조 5년 · 목
予曰。觀此箕伯狀啓。又有風災云。而立秋以後。諸道狀聞。亦多有風災處。初則以旱澇爲災。末又以風蝗爲害。言念民事。誠可悶然。有防曰。俄見統制使狀本。則統營亦以風火之災。至有民家頹爇之境。重以暴雨連霔。水邊村舍。亦多漂沒之患云矣。予曰。嶺南旱乾之餘。又有此風水之災。以此推之。則嶺南穡事。比他道尤判歉荒矣。至若畿內。則以昨日沿路所見言之。可謂豐登矣。鼎修曰。湖西畿內年事。稍登云矣。予曰。今日坐直誰也。宇鎭曰。臣則以傳香坐直。一則姑未停當矣。予曰。左承旨今日早出。
정조 5년 · 강
明陵　敬陵　翼陵　弘陵　順懷墓守僕守護軍。命施賞。
정조 5년 · 목
敎曰。 明陵守僕守護軍及京事知守僕。依 元陵親祭時例施賞。 敬陵　翼陵　弘陵　順懷墓守僕守護軍。一體考例施賞。
정조 5년 · 목
敎曰。政官牌招開政。畿伯坡州牧使加資。今日政下批。○又敎曰。撥將李聖臣子寅亮。昨已召見。以渠年老之故。渠子觀海。令三軍門相當窠調用矣。如有見窠。今日內傳令後草記。
정조 5년 · 강
召見承旨金宇鎭徐鼎修于誠正閣。
정조 5년 · 목
予曰。滯囚可悶。畿營罪人啓目。皆今令明日爲之事分付。金吾今日開坐與否知入。祖承回奏。金吾開坐。則以判義禁之有故。不得爲之云矣。予曰。政事有命。而初不赴政。滯獄可悶。而亦不開坐。果何意義。委折卽爲知入。祖承回奏。吏判病狀甚重。政命之下。不得不違逋。而金吾開坐。亦不得爲之云矣。予曰。然則待明朝開坐捧供之意分付。又敎曰。刑曹郞廳發牌。姜萬才事知入。而前以張孟龍換佩號牌。至有該堂罷職之事矣。委折詳問以奏。祖承回奏。姜萬才卽張孟龍之外叔。而今此擊錚事。則果是前日事云矣。
정조 5년 · 강
給高靈陜川固城等邑渰戶恤典。
정조 5년 · 목
敎曰。觀此嶺伯狀啓。初五六日之雨。右道爲尤甚。其中高靈陜川等十一邑被災。若是孔酷。言念民事。誠甚悶慮。至又高靈縣渰死人命。爲四十六名之多。陜川郡三倍其數。此年前關東水災所未聞者。驚慘之極。無以爲喩。其他漂失頹壓民戶。亦爲屢百有餘矣。今年本道穡事。已判歉荒。重以非時之雨。傷農害民。爲災不些。惟其接濟軫恤之方。懋得其便。使一夫一婦。無顚連之患。實爲目下切急之務。方令廟堂。講究安接之策。從當指劃。而先令以此意。自備局行會該道監司處。使之悉心撫摩。毋或一分泛忽。渰死民人。另施恤典。還糴身布之當捧者。竝令蕩減事。一體分付。續見統帥狀本。伊日風雨。兼以火災。人物雖免渰燒。被災民家。又至屢百餘戶。本閫以待變重地。濱海設營。營底民戶。無非舟師。則在朝家恤民隱重戎政之道。尤不宜恝視。亦令廟堂。奠接賙急之事。別般論理稟處。仍又嚴飭該帥臣處。各別慰諭。官給結構之資。俾無失所之歎。擧行形止。皆令狀聞事。道帥臣處分付。○又敎曰。高靈陜川被死人命。被災人戶。才令廟堂。措劃賙恤之政。而其他諸邑之不入廟堂覆啓者。令該曹考例恤典稟處。而其在一視之澤。宜無異同。況本道年來荐歉。此等災傷。民情易致繹騷。不可無別樣施惠之道。死亡人命身米布。依兩邑例蕩減事。分付。○又敎曰。俄者傳敎中。旣有方令廟堂稟處之命。高靈陜川事。亦以草記稟處。
정조 5년 · 강
推訓鍊大將具善復。
정조 5년 · 목
敎曰。攔後別隊團束後。合試於瑞蔥臺諸色隨駕人內試射時。而主試則該大將該房承旨及參試官一人差定擧行事。已有定式。其後連又遵行矣。擧案所當修寘。以待開場日字。而今番則誤引宣傳官等內試射例。修送內侍府云。事甚不察。該營大將推考。此後更勿如是之意分付。
정조 5년 · 강
命李光復。明日合坐捧供。
정조 5년 · 목
敎曰。李光復草供。旣出端緖。明日合坐捧供。其他通問諸處。更爲嚴覈以聞。
정조 5년 · 강
命擊錚供辭。次堂捧入。
정조 5년 · 목
敎曰。昨日擊錚供辭。判堂連進纂輯廳。令次堂今日內捧入。
정조 5년 · 목
因都監馬兵等各技單子。敎曰。昨年以馬才事申飭。而觀此擧案。數不過二十。比之昨秋。今春別無勸獎之效。歲再試藝。漸歸無實。昨秋別般申飭該將領之意。果安在哉。伊後馬兵別將竝記過。試射日待令。大將則莫曰養疴深臥。臥足統察。不可無示警之道。推考。此後益加着意爲之。
정조 5년 · 강
命金蓍耈。捧供以聞。
정조 5년 · 강
刑曹。以尙州居童蒙金古宏原情勿施啓。
정조 5년 · 목
刑曹啓言。昨日動駕時。慶尙道尙州牧殺獄罪人金兌寶子童蒙古宏。爲其父訟冤。擊錚於衛外。所當依例捧供。而其父兌寶之獄情。道臣錄啓。明白無疑。則未經覆奏之前。去閏五月。古宏以此呼籲。故其判書臣李性源草記勿施。去七月復爲呼籲。今判書臣金魯鎭論列前後事狀。以其極涉煩瀆。又爲草記勿施矣。纔經一朔。復煩天聽者。雖云爲父訟冤。極爲無嚴。不可以事係四件。有所曲恕。原情勿施。其猥越之罪。請懲治。允之。敎以。事係爲父訟冤。不必懲治。後勿如是之意。嚴飭分付。近來殺獄公事。或入或不入。故有此等呼冤。亦屬幽鬱之一端。春初以後。諸道錄啓或査啓諸囚文案。與判堂相議。皆令從速覆奏。○又啓言。平安道中和居良人金商琥擊錚原情以爲。其子致良。以本邑下吏逋欠之罪。定配於咸鏡道利城縣。而同罪人前監色洪錫祚金光說及朴亨老文斗采等。或因赦典而蒙宥。或因妻子之上言而蒙放其子。則以同罪之人。尙在罪謫。故其子婦上年九月。亦爲上言。而自本曹逋欠委折。行査於本道。則其子之罪。不過以新監色。掩寘舊監色逋欠之致。同被定配。而上言中。緦父母年歲稱以七十。而取考帳籍。則未滿七十。故同罪之人。俱爲蒙放。而其子則因其妻上言中父母年歲差爽。獨未蒙放。亟令該曹。分揀放釋云。而同罪見漏。雖或有向隅之歎。爲子擊錚。本不係四件事。請勿施。敎以。父爲子。雖非四件事。同罪異罰。不無斑駁之嫌。所當直爲放送。而伊時仍配。判堂所見。或有別般考據而然乎。議處文案。別無疑端。卽爲放送之意。行會本道後草記。○又啓言。慶尙道河東居姜萬載擊錚原情以爲。己亥年分。以宮房稅米租八百餘石。臭載於南陽地大洋致敗。人物渰沒。而船材則監牧官稱以屬公。盡數奪取。致敗稅穀。則宮房尙今侵徵。使之備納。船材木則願得還給。致敗穀則請得蕩減云。而如此瑣屑之事。至登天聽。遐荒民習。誠極痛駭。勿施。瀆據擾之罪。請勘處。敎以。取考其時文案。則可知其事狀。此亦關係民習。更爲詳考稟處。○又啓言。慶尙道金山居童蒙金東俊擊錚原情以爲。其母請施褒賞之典。而語極猥越。意在干恩。勿施。固當懲治。而東俊年方十三。此必有敎誘之人。請令本道。摘發科治。敎以。猥越則猥越。事是爲母之事。不必更令本道摘發。卿以後勿如是之意。嚴飭分付。原情勿施。○又啓言。慶尙道慶山居柳慶垕擊錚原情以爲。其所居大村之主腦要害處。大丘人蔡思信。偸葬其兄。累次起訟。終不掘移。一村之內。死亡相續。乞令督掘云。此雖山訟。與父祖墳山之事有異。令道臣詳査處決。猥越之罪。請勘處。允之。○又啓言。平安道楚山居李天默擊錚原情以爲。昨年因臺疏。本府八處之地。移屬阿耳鎭。數十代儒業之家。充定於鎭役。三百戶安居之民。驅入於土卒。其父與祖。解冠而着氊。其兄與弟。下齋而編伍。此是本鎭奸校崔春德所爲也。割地屬鎭一款。下詢廟堂。或陞新邑。或還舊府事。而事非四件。語極僭猥。勿施。屑越之罪請科治。允之。敎以。考律懲治後草記。○又啓言。全羅道順天府居朴召史。爲其夫殺獄罪人金加八訟冤矣。詳閱獄案。則加八打殺其花妻朴女。傷處明白。看證具備。自本道錄啓之後。其妻去閏五月。以此號籲。其時判書臣李性源草記勿施矣。纔過數朔。復煩天聽。極涉猥越。請勿施。敎以。與尙州童蒙古宏之事無異矣。旣有從速覆啓之命。伸否間當有節拍。姑勿煩浼之意分付。
정조 5년 · 강
正言洪仁浩上疏乞遞。兼附懲討。賜例批。
정조 5년 · 강
吏曹參判李敬養。以母病陳疏乞遞。批許救護。
정조 5년 · 강
刑曹參議李象靖上疏乞遞。賜批許之。
정조 5년 · 강
大司憲李★(土+甲)疏請兩捕將亟施付處之典。賜批。
정조 5년 · 목
疏略曰。噫嘻。大變之罪惡何如。關係何如。其所締結之跡。固當精覈。而捕廳捧供。如是稽忽。兩將臣溺職之罪。在所難逭。依前下敎。亟施中途付處之典。斷不可已也。批以。捕將事。不無緩忽之失。判付中云然。實有深量者矣。
정조 5년 · 목
予曰。嶺南風水之災。極爲驚心。言念民事。曷勝憂慮。前頭賙濟之策。誠甚可悶矣。有防曰。今番水災。嶺南尤甚。民事之憂。實爲不少矣。
정조 5년 · 강
遞直提學鄭志儉。直閣金載瓚。
정조 5년 · 목
敎曰。職務相妨。直提學鄭志儉直閣金載瓚本職許遞。前望入之。
정조 5년 · 강
以尹師國爲大司諫。李時秀爲校理。
정조 5년 · 목
敎曰。大司諫前望及校理前望入之。○政院。以師國方在解由未出中啓。敎以。望筒勿施。後日政差出。
정조 5년 · 강
命進御加減笭朮散。自明日停止。榻敎也。
정조 5년 · 목
予曰。左副新入政院。判付規式及院中故事。未及詳知。多有生疏之處。左承旨隨事提撕。期有諳練之效好矣。有防曰。新除之餘。爲日不久。或不無生疏。而從今以後。漸次經歷。則自當練熟矣。
정조 5년 · 강
命別監李孝得等。考例施賞。
정조 5년 · 목
敎曰。挾馬別監李孝得金道信。考例施賞。趙廷舜金廷相尹昌烈。差等施賞後草記。
정조 5년 · 강
命司謁太命喆。弓子一張賜給。
정조 5년 · 목
敎曰。司謁太命喆。以直閣官敎之未安寶。而肅拜先下。乃能提稟。其所擧職。反勝於政院之擧行。極爲嘉尙。令軍器寺弓子一張賜給。使之親授於政院。
정조 5년 · 강
王大妃殿差備修補處。命郞廳及計士定送。
정조 5년 · 목
因 王大妃殿差備內修補處手本。敎以。郞廳及計士定送。明日進詣 當殿差備門外。修補後草記。
정조 5년 · 강
命各道査啓文書過限者。相考草記。
정조 5년 · 목
敎曰。各道査啓文書過限未到者。爲幾度乎。相考草記。今番行査之類。必於限內修啓之意。各別嚴飭。如又過限。該房及該曹。隨卽請罪。
정조 5년 · 강
命軍器寺單子。三提調着名。必是口傳錯誤之致。以此文跡。分付該寺。
정조 5년 · 목
敎曰。向來奉常寺。則以親耕田粢盛穀之事體莫重。穀名單子。都提調提調竝令塡名着銜。他餘各該司之進上單子規式。長興庫尙衣院軍器寺此三處。則公事提調着銜。其外皆以郞官塡名。事甚斑駁。有一依三處例公事提調着名之意定式。而近來獨於軍器寺單子。反棄當然之前例。忽以三提調一竝着名。今又提問之下。該寺所對。與傳敎辭意相反。伊時必是口傳錯誤之致。以此文跡分付該寺。照此擧行。
정조 5년 · 강
命時囚李昌運李敬懋勘放。
정조 5년 · 목
禁府啓言。左捕將李昌運。右捕將李敬懋。其所納供。漫漶爲辭。所當請刑。曾經閫帥。請上裁。敎以。今日之事。論其罪則誠有不輕。而處分之止於拿問。原其情恕其跡。付之妄作之科者。不欲設言聲罪之意。觀此草供。含糊鶻突。節節未暢。多少隱情之究覈不分明。縱諉罪人之抵賴。竝與問目太欠仔細。似出武將之不閑文字之致。前後肯綮。絕無拈出發問之語。甚至逆述支屬接寘事。又以狀啓所無之說。而只謄草供。更不捧招。豈非疏忽之大者乎。更思之。昨夜有趁今日賓對時。捧供入侍之命。無或因此未及詳覈乎。否則寧有他也。上所謂不欲設言聲罪云云者。朝家深諒而然。將臣之寘對囹圄。無異嶺海之譴。惟其溺職之罪。抑足勘當。竝考律以公罪。功議區別。今日內勘放後草記。
정조 5년 · 강
命時囚金蓍耈。罷職放送。
정조 5년 · 목
禁府啓言。濟州前牧使金蓍耈原情泛稱遲晩。所當請刑。曾經侍從。請上裁。敎以。營校之探得。卽渠所指揮之事。而仍令錄告道臣。則與當初所料。頗甚逕庭。比之旌義倅所爲。不啻相反。而狀聞之不能別白。雖由於審量而然。不可全然白放。罷職放送。向日拿處傳敎中。要掩後時之罪。妄生先發之計。此二句。到今不無非其情之歎。原傳旨中抹去。
정조 5년 · 강
刑曹。以星州良女朴召史上言覆啓。
정조 5년 · 목
刑曹啓言。朴召史上言內辭綠。則爲夫呼籲。旣是四件事之內。則宜有一番推覆。令道臣定査官。取考前後文案。反覆嚴覈啓聞後。請稟處。敎以。獄案疑端有無。該道査啓之只以姪稱子。可謂勿施。至於獄事。初不擧論者。道臣事極爲疏忽。卿曹覆啓跋辭。誠甚的確。今番除尋常詳査狀聞之意。嚴覈行會。其時道臣推考。○又啓言。李千奉蹴踏盧漢傑。至於折脚致死。更無可疑。故已有完決者。今已四年。到今千奉之妻。乃以漢傑追逐其夫。自致違骨致死等語。餙辭呼籲。欲爲其夫伸救之計。獄案已成。情節明白。不可以稱冤容議。請勿施。敎以。此獄事。向來一判堂。甚以爲疑案。至請審理。卿等更爲親執詳閱。出意見論理覆奏。○又啓言。西部良人林枝成上言內辭綠。則其母與妹。將未免車哥之奴屬。有此呼籲。壓良爲賤。法意甚嚴。且有新頒特敎。行會諸道。則雖在豪右。猶知畏法。況以吏胥。焉敢犯科。尤極痛駭。令該留守。取考文卷。明査決折。車仁孫壓良爲賤之罪。依律科治後。請啓聞之意分付。敎以。飭墨未乾。冤訴又徹。事固信然。誠極痛駭。除尋常卽速嚴査公決後狀聞。○又啓言。中部童蒙文秉鉉擊錚原情辭綠。請勿施。敎以。其時事狀。捕校所爲。萬萬無嚴。所謂金學成稱名人之捉來。因其罪犯。而急時拿致也。捕校輩之喧聒闕門。一則荷杖之計也。一則拔足之計也。許多奸情駭擧。不一而足。則薄竄未幾。縱子呼冤。寧有如許紀綱。不可不嚴懲以杜僥倖之習。而觀渠供辭。有祖父母年過八十餘。則論以孝理之情。合施參酌之典。特爲放送。
정조 5년 · 강
遞承旨徐有防金宇鎭。以趙時偉鄭志儉代之。
정조 5년 · 목
敎曰。不爲仕進承旨許遞。前望入之。○又敎曰。新除授承旨牌招察任。
정조 5년 · 강
命此後內閣草記。必請承旨如兩司例爲之。
정조 5년 · 목
敎曰。向欲定式而未果矣。內閣事體。重於兩司。而兩司草記。請承旨入啓。內閣則不然。此後內閣草記。必請承旨如兩司例爲之事。本閣本院知悉。若此則不緊事。不當以草記爲之。言送政院微稟。或請司卷以傳啓辭事。亦令內閣知悉。
정조 5년 · 강
以徐有防爲吏曹參議。
정조 5년 · 목
敎曰。吏曹參議前望入之。
정조 5년 · 강
命刑曹參議有闕之代。今日政擇差。
정조 5년 · 목
敎曰。政命已久。尙不擧行。此亦國體所在。吏曹判書李衍祥牌招啓辭。以允字卽爲頒布。且今刑曹多有覈覆啓事。參議有闕代。今日政各別擇差。待下批牌招察任。
정조 5년 · 강
命持平李家煥。仍任前職。
정조 5년 · 강
有政。吏曹參議徐有防進。
정조 5년 · 목
以洪檢爲大司諫。閔鍾顯爲大司成。李壽咸爲結城縣監。李集斗爲持平。
정조 5년 · 강
召見藥房提調鄭民始閣臣沈念祖鄭志儉于誠正閣。
정조 5년 · 목
予曰。別兼往藝文館。 實錄所抄册子持入。李集斗承命出。予曰。兩臂麻之證。自前有之。至於近日則頗甚。而間或有不仁之漸。誠悶矣。民始曰。聖體麻木之候。自前或有之。而當此換節之時。似是風痰流注之致。下情誠不勝悶迫矣。予曰。內纂輯廳 實錄考出之役。何當告訖耶。念祖曰。諸堂上逐日仕進。刻期攷閱。而或有遲速之不同。且郞廳之謄寫。不無敏鈍之各異。故來月望念間。似可畢役矣。予曰。 實錄抄出之役。今幾過半。 奉謨堂所奉安御製。及今遍攷錄出。可備 寶鑑編輯之資。一二直提學及徐浩修李秉模之纂修堂上。姑爲減下。自明日率檢書官及閣吏。入 奉謨堂。專意考出。念祖曰。御製中當分年以考。而或有年條載錄處。或有年條不錄處。故先後次第。似難釐整矣。予曰。然則有年條者。各以年條。小註懸錄。無年條者。別爲列錄。以無年條懸註似好矣。志儉曰。奉安册子考出之際。閣內甚狹窄。勢將移奉於閣外。而考出間自費時日。若値雨下。恐不無沾濕之患。是爲悶也。念祖曰。臣意則考出間。移奉於書庫似好矣。予曰。書庫則相距稍間。且甚狹窄。不可移奉。考出間移奉於皆有窩。似甚便當矣。志儉曰。然則移奉之際。相去不過爲數間之地。似不用細仗鼓吹。使檢書官輩移奉似好矣。予曰唯。予曰。提調雖不得逐日齊會。與同校閱。而亦或時時進去考出。念祖曰。臣等在藝文館。考出 實錄時。得伏見 光廟朝癸未年。以奎章閣設寘事。廷臣梁誠之陳疏建請。而有允可之命。創寘內閣。名以奎章。又有大學士直提學直閣應敎等官。應敎卽今之待敎也。其閣號與官制。★(沕/口)合於今日之制度。前後 聖規模之相符。誠非偶然矣。予曰。今日因諸臣之言。始乃聞知。而其時設寘規模。與今日不謀而同。此誠異事也。閣號官制。旣已講定。則果建閣而設官乎。民始曰。旣有建閣於麟趾堂東之說。以此推之。則似已建閣。而至於官職設寘。則以古官方求之。曾無所載錄者。設寘與否。未可詳知矣。予曰。前二直提學入侍。徐浩修進前。予曰。纂輯之役。今幾告訖。故卿之纂輯堂上。今姑減下。自明日與諸閣臣。同爲進去。敬考 御製好矣。浩修曰。 光廟實錄中。奎章閣設寘之制。與今日內閣之規模。★(沕/口)然相符於數百年之後。誠非偶然矣。予曰。俄聞諸臣之言。始知有 先朝故事。而閣號官名。如合左契。尤可異也。
정조 5년 · 강
命沈念祖鄭志儉徐浩修李秉模纂輯堂上。竝減下。
정조 5년 · 목
敎曰。 先朝寶鑑纂輯之役。今幾就緖。行且較正。而奎章閣所奉御製。分年遍攷。錄出要領。以備較正時編輯之資。此亦事役甚浩汗。時任閣臣沈念祖鄭志儉。原任閣臣徐浩修李秉模。纂輯堂上竝減下。使之專意本閣。攷出日子。自本閣以念日後擇日擧行。 先朝寶鑑撰修年條。已過數十年。較正自一兩日內始役。在外堂上蔡濟恭。及期上來之意。自政院催促。
정조 5년 · 강
召見承旨李在學趙時偉于誠正閣。
정조 5년 · 목
予曰。吏曹假郞之尙不釐正。有此無前之事。誠爲駭然。日前下敎。良以此也。如値實郞有故之時。則差出一假郞。以爲代直。而時行假郞。亦有病故。又差一假郞。如他可假官代直之例可也。今日三銓之忽差三郞。抑何故耶。遲川集及崔鍚鼎文集。亦有可據之例。則政事册子。必有所載矣。政吏亦無知之者乎。假郞則六朔而必遷外任。實郞則都政時必陞應敎。眞假無別。豈有如許政格乎。在學曰。堂后亦有假官。而實官如出仕。則假官自在當遞矣。予曰。假郞之多數差下。果有故例乎。問奏。祖承回奏。伊日下敎。未及承聞。有此做錯云矣。予曰。掌樂院事。果能修擧。予甚嘉之。自今以後。則得無如前不足之患。而樂工可以分排乎。時偉曰。釐正後節目。臣亦見之。此後則庶無如前之弊云矣。
정조 5년 · 강
命吏曹當該堂上竝推考。
정조 5년 · 목
敎曰。吏郞復設以後。所謂銓法政格之流來舊規。蔑裂無餘。新入者輒以一時臆度妄料之事。仍作故常。種種弊端。難以毛擧。激揚尙矣。淹滯莫甚。復設之擧。足係干和之一端。此則自復設之日。前後筵席。累有云云。筵臣孰不聞知。而雖以假郞廳一事言之。故事假郞啓下之法。卽欲備實郞闕直之代也。與各司之實官有故。假官代直之意。毫無異焉。假郞今日雖啓下。實郞明日若入來。則所謂假郞。自在減下之中。後復有實郞闕直之擧。則更以他假郞啓下。不惟前例然也。政事册子。古人文集。多有可考處。近來則不然。假郞一人啓下之後。限己身永差。實郞入直則假郞出直。假郞入直則實郞出直。殆若替代者然。及至都政日外遷然後。始差他假郞。又以後都政爲瓜。寧有如許事例。且比例。實郞每都目陞遷。假郞每都目外遷。實假無別。主客難卞。以是之故。數昨賓對。備說此事。使之復舊釐正矣。判堂之迄不擧行。已是不察。三銓之忽差三郞。又甚未妥。問其委折。皆由聽瑩云云。不得不如是下敎。事之屑越。容有旣哉。吏曹當該堂上竝推考。
정조 5년 · 강
咸鏡監司鄭元始。以風雨被災形止馳啓。
정조 5년 · 목
敎曰。觀此狀辭。初五六日風雨。本道亦然。一旬之內。歉荒已判。市直騰踴。民情繹騷。從以富寧一邑。霜降太早云云。念及民事。寧欲無吪。嗣後賙給之節。目下奠居之方。惟在卿預先指劃撫摩之如何。卿其別樣惕念。使一民毋至損瘠之患。至於流離之他。亦係守土之官。不能悉心安集而然。將此有旨內辭意。嚴飭列邑。俾各誠心救活。近日京中日氣。頗得調順。伊後農形。更無他般災頉乎。隨聞續卽馳聞。關北未報來諸邑。促令據實枚報。以爲這卽登聞之意。一體申飭。今春設賑兩邑之穡事民情。另加採探以聞事。卽爲回諭。
정조 5년 · 강
命宋重鉉嚴問取服。
정조 5년 · 목
禁府啓言。旌義前縣監宋重鉉。全事發明。終不直告。請刑推。敎以。國無法久矣。此等邑倅。若不別樣嚴繩。逆孼凶徒之暗地嘯聚。將至莫敢誰何之境。所供甚爲沒實。大變之不知去處。經歲捕捉等事。所犯死有餘辜。施威嚴問取服。
정조 5년 · 강
刑曹。以朴大禧等山訟上言回啓。
정조 5년 · 목
敎曰。建院前已葬。到今雖不可一一追掘。伊後繼葬於禁標。莫非當掘之塜。庶人元無步數。李塜之必欲掘去。又無意義。渠以幺麽賤類。始則符同院生。恣意偸埋。今又特敎之下。肆然呼籲。民習萬萬絕痛。狀頭初欲刑配。原上言使之留中矣。猶以四件之內。今番姑爲參酌。此後無論上言或呈邑呈營。復有呼冤之事。嚴刑定配之意。此上言竝以京畿監司處出給。知悉擧行。仍令分付山在官。李忠佐山地。此後勿拘繼用之意。忠佐處分付。大抵訟理自訟理。扶抑自扶抑。玆事處分。如是決斷然後。乃可爲抑强扶弱之政。兩隻處一體嚴明分付。
정조 5년 · 강
漢城府。以宋恒修上言回啓。
정조 5년 · 목
敎曰。本道査啓。旣以當掘之意。覆啓回下事。在閏五月間。而至今延拖。致此更籲。若此不已。法無所施。卿府回啓中。使渠掘移。誠合事面。依回啓施行。亦令該道臣李玄祚。從重懲治。○又啓言。西部居盧召史上言。大違格例。請勿施。敎以。上言中句語。無識女人。急於鳴冤。據實書去之際。有此等措語。不足深罪。至於張哥之前犯。已極無嚴。又使悖子。作此擧發此言。可謂亂民。所謂張聖儉稱名漢。令該曹定配。○又啓言。西部閑良愼在儉上言。有違格例。請勿施。敎以。書姓不書名。不過無識武弁未諳格式之致。訟理曲直。不在於此。下本道明査公決後狀聞。
정조 5년 · 강
禮曹。以李景淵上言回啓。
정조 5년 · 목
敎以。事係繼絕。例亦不一。特爲立後。○又啓言。金志復上言。請上裁。敎以。棹綽楔特其次第事。依願施行。
정조 5년 · 강
京畿監司李亨逵疏辭新資。賜例批。
정조 5년 · 강
召見閣臣沈念祖。承旨鄭志儉于誠正閣。
정조 5년 · 강
召見承旨李在學于誠正閣。
정조 5년 · 목
予曰。纂輯廳單子中。有攷出政院日記之語矣。政院日記。事面何等重大。而持去時。任自出送。而不爲稟達。抑何故乎。注書知入。祖承回奏。自去月晦間。有日記持去之事。而其時禮房承旨以爲。此不過以一二卷持去。旋卽還納。則數數煩稟。亦涉屑越。不爲稟啓。而直爲出給云矣。予曰。政院日記持去之際。纂輯郞廳其果親進與否知入。祖承回奏。郞廳則初無親來之事。以本廳書吏往來云矣。予曰。其時禮房。是徐有防乎。在學曰然矣。予曰。政院日記中。 景廟朝辛丑八月卷持入。
정조 5년 · 강
命向日日記考出諸承宣。自明日仕進。未考出年條謄送纂輯廳。
정조 5년 · 목
敎曰。 先朝寶鑑纂輯。今幾告成。而有未考出年條。事役未免遲滯。向日日記考出諸承宣。自明日仕進。未考出年條。謄送纂輯廳。以爲分力速訖之地。
정조 5년 · 강
命領府事明日入侍事。遣史官傳諭。校正堂上徐命膺。亦爲來待。
정조 5년 · 강
命當該承旨。從重推考。
정조 5년 · 목
敎曰。堂后日記。事體至重。不出院門。自是故例。雖於 實錄撰次之時。春秋館郞廳來請持去然後。政院枚擧此意啓辭。批下後始乃輸送。而因言端問之。今番纂輯廳輸送日記。因其時該房之言。該廳吏任意持去持來云。此承宣之近來擧行。胡甚矇然。當該承旨爲先從重推考。
정조 5년 · 목
敎曰。未下直守令。皆令明日辭朝。狀罷兩守令。令該曹口傳各別擇差。待下批明日辭朝。
정조 5년 · 강
召見承旨徐鼎修于誠正閣。
정조 5년 · 목
予曰。別兼往藝文館。昨日以後所抄出册子持入。林鍚喆持入。予曰。今日三敎授。合設庠製云耶。鼎修曰。合設於丕闡堂云矣。予曰。近觀八路狀聞。則初五日之雨。八路同然。雖有多寡之不同。而爲害於穡事則均矣。來頭民事。極可悶矣。鼎修曰。近來則日氣甚調和。禾穀之不被傷損者。則庶有成熟之望矣。予曰。徐命膺校正之役。何以爲之云耶。鼎修曰。聞 先朝寶鑑校正之役。今幾告成。而 列朝寶鑑。則領府事旣已主管。故自下持來。似甚未安。且於春秋兼銜。亦不無掣礙之事。日後登筵。一欲經稟云矣。予曰。承旨連日坐直。今日早退。注書亦出去。再明日仕進。
정조 5년 · 강
命向日日記考出諸承旨。明日次對。同爲入侍。
정조 5년 · 강
以洪明浩爲楊州牧使。李晉圭爲江陵府使。口傳也。
정조 5년 · 강
命殺獄罪人李千奉。減死定配。
정조 5년 · 목
刑曹啓言。罪人李千奉。以臣等迷滯之見。有難輕議。請上裁。敎以。巖上險逕。此奔彼逐。躓足折骨。元是至易之事。正犯千奉。更蹴漢傑於旣仆之後。不但詞證不備。雖以與漢傑伴往府隸。右袒漢傑之心。亦不以千奉足踢樣納招。則據此一端。足爲疑案。此外卿等論理之言。亦甚的當。罪疑惟輕。實合審克之政。殺獄罪人李千奉。減死定配。
정조 5년 · 강
命殺獄罪人張貴福。依道啓決放。
정조 5년 · 목
刑曹啓言。罪人張貴福。獄體甚重。臣曹不敢擅便。請上裁。敎以。更令道伯。明陳當初傅生之見者。蓋出於重民命嚴獄體之意。大抵此獄肯綮。亶在毆踢與撞觸。有心無心之間。道伯之因。跡參情。再傅生議。而其言若曰。人雖躁中。不怒飄瓦。以其無情也。世燁之日夜奔走。東西叫嚷。病也非情也。仁者矜之。不仁者笑之而已。孰有憎怒之心於疾病之人。而至於毆踢以死也。又曰。貴福之殺人。殺人中眚災也。不償命。固爲世燁之冤。而償命恐或爲貴福之冤云云。惟此二段語。不惟有據。亦足可感。況卿等在執法之地。又不以爲非。是所謂僉謀詢同。砥平縣殺獄罪人張貴福。依道啓律決放之意。卽爲行會。
정조 5년 · 강
命未覆奏獄案。三堂論理跋尾。續卽入啓。
정조 5년 · 목
刑曹。以諸道錄啓査啓文案。有難一時考閱。隨釐正鱗次入啓之意啓。敎以。未覆奏獄案。三堂分授。各出意見。論理跋尾。更爲輪示他堂然後。續卽入啓。而亦勿許久遲滯。
정조 5년 · 강
命時囚具壽漢。捧供以聞。
정조 5년 · 강
命十五日當行 明陵親祭。
정조 5년 · 목
因禮曹秋展謁取稟。敎以。春初 元陵親祭祭文。已有措辭。今十五日 眞殿禮畢後。當拜 明陵仍行親祭。
정조 5년 · 강
命局內各陵展謁。依春展謁時例爲之。
정조 5년 · 목
禮曹啓言。今此 明陵幸行時。敬陵昌陵翼陵弘陵。則遣大臣攝行。順懷墓遣官致祭事。當依例磨鍊。而局內各 陵展謁之節。何以爲之。乎。敎以。依春展謁時例爲之。
정조 5년 · 강
改差定山縣監李龜應。
정조 5년 · 목
龜應。以毋年八十呈狀乞遞。吏曹啓請改差。允之。敎以。此先正子孫旣有錄用之命。而因渠情理。便卽例遞。豈非無實之甚乎。勿論奉祀孫支孫。京外職中。更爲從近收用。因此思之。先正文成公之子孫。零替爲尤甚。此亦隨其人地。相當窠調用。
정조 5년 · 강
判下兵曹明陵幸行時軍兵磨鍊草記。
정조 5년 · 목
因該曹草記。敎以。訓鍊都監禁衛營爲先後廂。御營廳留都。而訓局則馬軍三哨。步軍十哨。禁營則騎步軍全數隨駕。禁軍則三番隨駕。
정조 5년 · 강
召見承旨金宇鎭。閣臣徐浩修于誠正閣。
정조 5년 · 목
宇鎭曰。特進官事。問于弘文館。則前日抄啓及今者抄啓者。相爲考準。故自爾遲滯云矣。予曰。昨日下敎之事。何如是遲滯乎。副學本來勤幹之人。似不必如是擧行。而此則必是下吏不卽往告之致。本館下吏。令政院科治事分付。又敎曰。昨日所下文字。卿父所見何如云耶。浩修曰。別無疵病云矣。予曰。儀注中或有疏漏處。招禮吏趙光國。如有釐正處。更爲釐正。勞酒禮時樂章。亦依鹿鳴章。更爲製入事。言及於奉朝賀。又敎曰。今日纂輯廳會同坐起。爲之云耶。宇鎭曰。今方開坐云矣。予曰。兵曹近年 陵幸時馬單子持入。謄錄中。只以京畿補把馬。經 陵幸與否知入。史官金鳳顯回奏丙戌春幸行時。以日子之促迫。只把京畿驛馬云矣。
정조 5년 · 강
命 陵行時。凡係役民事。竝以儲寘米會減。補把馬京畿洪忠道外。切勿徵發。
정조 5년 · 목
敎曰。十五日 陵幸。至於出宮時。只晝停所植炬。還宮不至日暮。切勿待令。凡係役民之事。依近例。竝以儲寘米會減。各邑分辦。亦依春初東 五陵展拜時例。當 陵及敬 陵改服幕次外。局內諸陵。則以至遮帳所入進排之物。而竝爲姑減。以紓一分民弊事。分付該道。亦令該廳。依此知悉。各道補把馬。誠一弊端。今番海西關東年事。大違初料。況是當日還宮。雖無各道之把。似不至於苟艱。京畿洪忠道驛馬外。切勿徵發事。分付兵曹。司僕寺馬單。預爲啓下。
정조 5년 · 강
召見纂輯堂上輪對官于誠正閣。領府事金尙喆。刑曹判書金魯鎭。戶曹參判徐有隣。左尹鄭昌聖。右尹洪良浩。直提學沈念祖鄭志儉。左副承旨金宇鎭。右副承旨趙時偉。
정조 5년 · 목
予曰。此與 實錄堂上有異。不過一時往役。則實非難强之事。今日入侍。何不入來乎。吏判事誠爲駭然矣。注書出問其委折以奏。祖承回奏以身病不得入侍。而擔詣闕外云矣。予曰。輪對官及濬川司都廳入侍。以次進前。予曰。崔宅華事。甚爲駭然矣。造紙別提李英遠進前。予曰。纂輯堂上盡爲入來。而吏判則連有促敎。而不爲入來。是何故耶。英遠曰。臣父病勢甚重。不得承命入侍矣。予曰。豈可以難强之事。必爲敦迫乎。此無異往役。俟少間仕進纂輯之意。爾須往傳。濬川司都廳田翊顯進前。予曰。近因川渠不濬。雨後水道。亦多塡塞云。不可不及今開拓。自明日爲始役。從當可知其勤慢。須着意擧行好矣。又敎曰。堂上旣已加差矣。郞廳亦可加差乎。尙喆曰。郞廳不可不加差。然後謄出之役。庶可速訖。而實無相當差下之人矣。予曰。三司諸人。通瀜差下似好矣。尙喆曰。旣承聖敎。筵退後謹當啓下矣。魯鎭曰。江華奉安 實錄考出時。春秋館堂郞。可以進去矣。京史庫考出之役。亦爲同時擧行乎。予曰。先爲考出好矣。尙喆曰。先朝寶鑑先爲考出編次後。八朝實錄。則待其奉來。以次考出之地。恐合事宜矣。予曰。唯尙喆曰。今此纂輯之役。臣何敢辭免。而臣之精力衰朽。實難堪任國朝寶鑑纂輯之役。別定他堂上。使之主管。是臣區區之望也。予曰。今此已始之役。不可付之他人。卿豈可辭免也。又敎曰。一日間謄抄之役。如得着實爲之。則可以了幾卷乎。魯鎭曰。庶可爲之四卷矣。予曰。仁廟實錄爲五十餘卷云。謄出之役。不過費如干日子矣。攷出之際。事係典故者。必須彙集抄錄。俾爲後攷之道好矣。
정조 5년 · 강
命 實錄奉詣時。凡係役民事。一切省減。
정조 5년 · 목
敎曰。畿農比海湖差勝。而猶不若昨年。陵幸當前。且有來頭 慈殿 慈宮玉册印寶及御極後所受印章敎命等屬。依舊例奉安江都。以此以彼。沿路民邑之弊。不可不念。今番 實錄奉詣時。凡係役民發軍等事。一切省減。廚傳亦爲十分省減之意。領事知悉。各別申飭本館及該道該府。如射隊等。此等儀衛。有名無實。曾已稔知。今番切勿待令。如是申飭之後。有一毫科外貽弊之事。而監司留守。不能摘發狀聞。當有從後廉探勘罪之擧。以此意嚴飭京畿監司處。仍令知委列邑。
정조 5년 · 강
拿處掌苑別提崔宅華。
정조 5년 · 강
命 實錄奉安日子。以初六七日間擇入。
정조 5년 · 목
敎曰。京吏庫 實錄。當自明日考出。可費如干日子。沁都所藏 八朝實錄。及期奉來然後。可以接續纂輯。今番纂次 先朝實錄。亦於 八朝實錄奉來之行。齎去奉安。似爲省弊之道。令春秋館以此知悉。實錄奉安日子。以初六七日間擇入。
정조 5년 · 강
召見閣臣鄭民始沈念祖鄭志儉于誠正閣。
정조 5년 · 목
予曰。碑石刻出之役。可以及期耶。民始曰。十五日前。可以優如矣。予曰。碑文如爲刻出。則果何如耶。念祖曰。刻出後。則比之紙本尤好矣。民始曰。陵幸今已定日矣。此時動駕。實不勝憂慮之忱矣。予曰。此年此日。比他時有異。不可停止矣。又敎曰。曬書時宣飯宣饌等儀。注已爲磨鍊乎。民始曰。儀注則已爲磨鍊。而竊有區區愚見敢達矣。奉謨堂近處修理之役。勢難於此時擧行。若値親臨曬書日。則自不無掣礙之端矣。予曰。事勢似然。今年則只以奉審時。從便擧行。曬書儀則更待下敎爲之。予曰。奉謨堂所奉 列朝御製藏弆之時。不得分類序次。而編帙甚多。尙未釐正。今番奉審時。更以序次奉安可也。民始曰。謹當依下敎爲之。而一日之內。似不可擧行矣。予曰。曬書時。與沁留相議爲之好矣。如無沁留。亦可以爲之乎。念祖曰。如以沁都事。雖或下去。似可以擧行矣。予曰。一提學所受册子。月日已久。尙未修納。今將何以爲之乎。俄見朴宗幹。實無可言之辭矣。念祖曰。今方編次。而姑未及完役矣。予曰。閣志與事例册子。亦不修納者。果何故耶。所受册子。非但此數件而已。一一奏達。念祖曰。又有雷淵集。今方考準。而至於鶴林玉露等編。似入於說郛中。多有誤字。故將與成大中校正。而大中方有他事。未及始役矣。予曰。雖以一事半事言之。若得修擧。則此可爲幸。而所受册子。迄今幾年。尙不修納。誠爲慨然矣。志儉曰。閣志。臣亦見之。則別無改修處矣。予曰。前待敎所修閣中要覽。可謂善成文字矣。念祖曰。事例節目。極爲詳明矣。志儉曰。考見本閣日記。則試講時講義講說。俱爲載錄。講義講說。旣有編錄册子。則又載日記。似涉重疊。且事役浩繁。自多相妨。此後則只爲詳錄於册子。而日記中勿爲載錄似好。故敢達。予曰。以此定式。則儉書輩想必爲幸矣。民始曰。檢書官書役。實爲浩多。臣等所見。亦以爲悶。自今以後。庶無相妨處矣。予曰一提學之前日宋史凡例。極爲善修。故至於册子之多數出給矣。到今權之。實無其效。尸位素餐。莫此爲甚。至於文字間事。若是稽忽。則京司事。猶不可任之。況乎百里之責一道之任乎。誠爲可悶也。志儉曰。此後則所受册子。分排時日。使之趁期修納似宜矣。予曰。經書正文及八子百選。予所手編者。常寘案上。時時披閱。心切爲好矣。志儉曰。近日士子輩。皆讀經書正文。而八子百選。亦皆印出。如得奇貨矣。念祖曰。百選刊行之後。士子輩以爲。不必讀八大家全帙。今則百選無家不有矣。予曰然乎。民始曰。曺允享方當碑役看檢之事。又有御製懸板移書之事。尙未了役矣。此時守令。不可久曠。且數請仍任。亦涉猥屑。實爲可悶矣。予曰。然則以特敎仍任。
정조 5년 · 강
命淸道郡守曺允亨。仍任前職。
정조 5년 · 목
敎曰。此時本道守令。不可暫曠。御製懸板。想多未及書進。且有黔巖碑役監董之命。淸道郡守曺允亨仍任前職。其代口傳擇差。一兩日內辭朝。
정조 5년 · 강
命抄啓文臣親臨製述。以初四日爲之。
정조 5년 · 강
命京畿監司明朝入侍。
정조 5년 · 강
以李圭白爲淸道郡守。口傳也。
정조 5년 · 강
差下纂輯郞廳李敬一尹東晩李運彬徐配修朴聖泰李顯道許晪。
정조 5년 · 강
司僕。以幸行時驛馬入把啓。
정조 5년 · 목
因該寺草記。敎以。卜馬可騎者。推移入把。如又不足。京畿馬量宜入把之意。分付該道。仍令政院。元傳敎抹去。
정조 5년 · 강
命空廳宣傳官分揀。
정조 5년 · 목
因兵曹査實草記。敎以。渠輩之分疏自捧。李元謙等招。大段相左。此等宣傳官。一竝沙汰。實合飭勵之政。而 陵幸當前。姑且分揀。以此分付退送。○因宣傳官李元謙等取招草記。敎以。以此以彼。宣傳官無形之致。當更觀前頭處分矣。
정조 5년 · 강
領議政徐命善陳箚請寢成命。賜批。
정조 5년 · 목
箚略曰。第今景貺潛周。天休將至。群情顒望。無時不切。邦家之奏慶。惟日以俟。此際夙駕鑾輅。遠離宮闈。恐有事勢之難便者。若臣愚見。則已下之成命。姑勿頒布。留待他日。更爲涓吉。實合愼重之道。特許察納。批以。期日已定。進退勢有不可得者。不踰一舍之地。亦欲當日還駕。雖是此時。不必爲慮。卿須諒此。仍命遣史官傳諭。
정조 5년 · 강
修撰李宗燮陳疏。乞遞春秋兼銜。批令該曹稟處。
정조 5년 · 목
宗燮父右副承旨世奭。例兼春秋兼銜故也。
정조 5년 · 강
召見纂輯堂上日記抄出前承旨京畿監司于誠正閣。仍行次對。
정조 5년 · 강
命忠獻公金昌集。忠文公李頤命。忠愍公李健命。忠翼公趙泰采祠版。遣承旨致祭。
정조 5년 · 목
敎曰。今日卽我 先大王建儲之日也。小子纘承丕緖。適覩舊甲之重回。顧此追遠之孺慕。無處可展。日前竪碑。 駐臨舊基。此特紀述盛蹟。豈足爲闡揚之擧也。況今 先朝寶鑑。方令開局纂修。竢事功之就訖者。竊有深意存焉。然於是日不可無感舊錄孤之事。忠獻公金昌集。忠文公李頤命。忠愍公李健命。忠翼公趙泰采祠版。遣承旨致祭。春初四大臣子孫。有調用之命矣。尙多未收用之人。今日政竝令備擬。
정조 5년 · 강
命贈大司諫趙聖復。加贈正卿。
정조 5년 · 목
領議政徐命善啓言。贈大司諫趙聖復一疏。豈在李廷熽之下。而李廷熽則旣贈正卿。又蒙賜諡之恩。趙聖復則只以冤死人例。贈一階而已。公議之愍惜久矣。値此舊甲之重回。特蒙聖心之起感。其所褒獎之典。尤不容虛徐。贈大司諫趙聖復。請加贈正卿。仍令賜諡。敎以。所奏甚好。依爲之。
정조 5년 · 강
命慶恩府院君家。遣承旨致祭。
정조 5년 · 목
敎曰。 母臨五紀。使 宗社。得有泰山盤石之安。莫非 聖后所賜。而 聖后本家私親之悉心王室。密贊陰功。使外人莫得以窺其際。又是前古戚畹所未聞之事。況當今日。不可無追念之擧。慶恩府院君家。遣承旨致祭。
정조 5년 · 강
命金文淳。姑先給牒。
정조 5년 · 목
領議政徐命善啓言。臣於傳敎中。感舊錄孤之敎。竊不勝激仰。故相子孫立朝者無幾。而金文淳所坐。不過論人。合有收敍之道。俾令進參於致祭時似好。故敢達。予曰。卿言至此。今日不可一向斳持。然則姑先給牒。
정조 5년 · 강
許施會寧私賑耳麥。以常平廳年還報之請。
정조 5년 · 목
領議政徐命善啓言。卽見咸鏡監司鄭元始狀啓。則以爲會寧開市時。大國人牛馬料。以本府備局句管私賑耳麥六百石。換錄於元會付。以爲需用。而其代則常平廳牟四百石。折米還報事。請令廟堂稟旨分付矣。此是有無相資。循例換錄之事。請依狀請施行。從之。
정조 5년 · 강
推慶尙監司李文源。統制使具明謙。
정조 5년 · 목
領議政徐命善啓言。頃因嶺伯統帥之啓。夜中絲綸。竊仰惻怛懷保之聖念。而第道臣則渰沒民人。不請恤典。帥臣則不待處分。直送成册。事異常格。不可無警。慶尙監司李文源統制使具明謙。請竝推考。從之。
정조 5년 · 강
命兩司諸臺牌招。未署經守令卽爲署經。
정조 5년 · 강
命御將李昌運。禁將李敬懋。卽爲行公。
정조 5년 · 목
領議政徐命善啓言。御營大將李昌運。禁衛大將李敬懋。今日賓對。以病懸頉矣。都憲陳箚後。不敢遽進。其勢固然。而此後則更勿撕捱。卽爲行公之意。請申飭。從之。
정조 5년 · 강
命前後捕將。竝從重推考。
정조 5년 · 목
領議政徐命善啓言。臣昨見捕廳文案。罪人納招端緖漸露。當初若果有着實鉤覈。則豈有吞吐至今。今始微發之理乎。前後捕將之不能勤據設問。推此可知。一竝從重推考。使之益加盤詰。期於得情。賊招中所出人。請卽令發捕。以爲嚴覈之地。從之。
정조 5년 · 강
命總戎中軍李明運。禁衛中軍李漢泰。更令相換。
정조 5년 · 목
領議政徐命善啓言。聞總戎使李柱國之言。北漢糴政。專委於管城將。而移差之餘。遽又相換。凡事自多可悶云。當初陳達。旣爲留陣之掣肘。今旣事過。請更令相換。從之。
정조 5년 · 강
改差禁軍別將徐有大。
정조 5년 · 목
兵曹判書李性源啓言。禁軍別將徐有大。身病猝重。勢難强令察任。請今姑改差。從之。
정조 5년 · 강
命別軍職田文顯。口傳內擬。
정조 5년 · 강
御皆有窩。召見承旨徐鼎修。
정조 5년 · 목
予曰。左副曾經直閣。豈有時原任之別。御製册子曝曬之役。與時任閣臣同爲擧行。又敎曰。 御製中多有他册子混入者。今此曝曬時。可以釐正。此則分類移寘於書庫。仍還內。
정조 5년 · 목
予曰。下直守令。何不留待。而徑自退去耶。在學曰。以無留待下敎。故皆已退去云矣。予曰。俄者入侍。旣有下敎。則承宣之親承下敎者。何不傳布乎。誠爲可駭。
정조 5년 · 목
敎曰。下直守令。筵中有入侍之命。而承旨不卽傳布。致令徑自退去。當該承旨從重推考。
정조 5년 · 강
命新除授北兵使交龜後上來。卽日辭朝。
정조 5년 · 목
敎曰。此時北道迎送之弊。不可不念。新除授北兵使。待見任交龜後上來。仍令卽日辭朝。凡係動軍役民之事。一切省減。如有一毫弊端。隨聞當別般嚴處。以此意自備局行會兼節度使處。使之嚴飭。奚特北道爲然。今年海西嶺南年事。殆有甚焉。一體嚴飭事。令備局知悉。
정조 5년 · 강
命諸道武士。兵曹判書與三局將臣。明日設初試試取。
정조 5년 · 목
敎曰。諸道武士之選上者。嶺南外。今皆齊到。其中亦有累月滯京人。許多武士。貽弊不少。依筵敎。兵曹判書三局將臣眼同。明日設初試試取。殿試日子。待畢試稟旨。
정조 5년 · 강
命守令有闕代。慶尙兵使宣傳官。今日政差出。
정조 5년 · 강
有政。吏曹判書李衍祥進。兵曹判書李性源進。
정조 5년 · 목
以鄭淵淳爲副修撰。李英裕爲童蒙敎官。初仕也。申應周爲喬桐府使。李仁彬爲三和府使。○兵批。以李潤慶爲黃海水使。任嵂爲慶尙右兵使。
정조 5년 · 강
以李鼎炳爲北兵使。備薦也。
정조 5년 · 강
以李漢昌爲禁軍別將。口傳也。
정조 5년 · 강
命越俸之政。申明嚴飭。
정조 5년 · 목
敎曰。以此亦欲提敎而未果。近來越俸之政。名存實無云。莫非攸司之責。此後另飭該曹。俾無如前混雜之弊。係是令前。此備忘記以前越俸。竝蕩滌。自今日以後。申明嚴飭。
정조 5년 · 강
命中官金壽民。令該府處之。
정조 5년 · 목
敎曰。承傳色中官。行步遲緩。擧行慢忽。令該府處之。○因囚單。敎以。分揀放送。
정조 5년 · 강
命慶尙左水使金海柱。越俸七等。
정조 5년 · 목
因戰船一隻破傷壯啓。敎以。近來昇平日久。海波不揚。設寘水閫。殆同冗官。所謂職責。不過撫摩舟師。守護船隻。而舟師之怨聲。在在盈溢。船隻之破報。續續登聞。一則無狀。二則無據。況於月前。大僚筵奏何如。則如有一分紀綱。渠敢不善修擧戎政。以此等事。唐突陳聞乎。近日本道民事。迎送有弊。該水使越俸七等。
정조 5년 · 강
命纂輯外廳。姑勿撤罷。
정조 5년 · 목
纂輯廳啓言。纂輯外廳撤罷事命下矣。纂輯四十三年。已爲告訖。所餘十年。姑待其抄送。續當分年纂修。而至於備局謄錄中。政院日記之所不錄。藝館割付之所不書。而不可不入於 寶鑑者。謹依當初下敎。備局諸堂。旣已付籤矣。今若使纂輯堂上。率其諸郞廳。就其所付籤處。其中當錄者抄出。添入於已纂修各其年條之中。編成一通後。自初至終。使之更爲點檢。去其重疊。正其訛誤。送于校正堂上。則似或免大段疏漏之失。而其間日子。亦必不多。外廳姑勿撤罷。請以此擧行。允之。敎以。陳列甚好。依此爲之。堂上郞廳定幾員。使之句管謄錄抄役。而已纂修各年條。若待謄錄抄役之畢。則必至遷就。先爲輸送校正堂上所。似好矣。
정조 5년 · 강
領府事金尙喆。箚陳病狀。乞降威譴。賜批。
정조 5년 · 목
疏略曰。臣夜伏奉今日入侍之命。而偶觸霜風。寒痰猝作。無以自力登筵。冒上短箚。跡涉偃慢。伏乞亟降威譴。少安臣心。批以。愼節極用悶慮。卿須安心勿辭。加意善攝。仍命遣史官傳諭。
정조 5년 · 강
命抄啓文臣中。時帶臺職人許遞。課製一體應試。
정조 5년 · 강
以李萬育爲承旨。尋遞。
정조 5년 · 목
敎曰。承旨前望入之。○政院。以萬育方在居中未蕩滌中啓。敎以。然則勿施。前望入之。
정조 5년 · 강
命當朔陞補。一兩日內設場。
정조 5년 · 목
成均館啓言。陞補一年十二抄。逐朔設行。而大司成閔鍾顯。方以纂輯堂上。逐日仕進。當朔陞補。限內不得設行。請令政院稟旨擧行。敎以。一兩日內。出去設場。而畢考後。卽爲入來纂修。
정조 5년 · 강
命六道武士殿試。命官設行。
정조 5년 · 목
兵曹啓言。臣與禁衛大將李敬懋。御營大將李昌運。今日南別營眼同。六道選上武士。各技藝從自願設初試。試取後中不中別單。懸註以入矣。殿試日字。令政院請稟旨擧行。敎以。初欲親臨試取。而幸行才過。軍民之弊。不可不恤。殿試則依親臨例。再明日慕華館命官設行。規矩則此與科試有異。只欲取其拔類者。鐵箭三矢百二十步以上。柳葉箭一巡三矢以上。片箭一巡二矢以上。騎蒭一次三中以上。鞭棍一次六中以上。馬上月刀上下以上。武經七書除吳子。每書粗以上。擧沙十五斗以上爲入格。試記修正以入。其餘未入格之類。亦爲別錄以入。試官令政院。明日擬望受點。
정조 5년 · 목
予曰。別兼今日摛文院應製。盡爲製之耶。鄭東浚曰。姑未盡製矣。予曰。然則先爲退去製之。命昇源。讀咸鏡監營穀簿分留狀啓。
정조 5년 · 강
命承旨黃昇源罷職不敍。宣傳官申鴻周削職。令該府勘處。
정조 5년 · 목
敎曰。闕門仍留事體。何等至嚴。而更鼓已深之後。無標信仍留。而提問之下。始以忘寘入稟。大關後弊。不可以生疏而無罪。當該坐直承旨黃昇源。爲先罷職不敍。近來政院事。辱朝體壞國綱。雖曰不一其端。不料闕門開閉。至有無標信仍留矣。承旨則不識事例。所謂院吏輩。若於飭敎之下。以老鍊之類上直。使之提醒。豈有是也。該吏竝令該曹査問後。定配次嚴囚。待明朝捧供以聞。承旨雖如許。宣傳官之不卽來請標信。萬萬駭然。入直宣傳官。竝令兵判。待明朝査問以聞。入直中承傳宣傳官。何待査問。知而不請。不知而不請。均之爲罪。設寘承傳窠。不能檢飭下位之罪。殆有甚於下位之不請標信。當該承傳宣傳官申鴻周。爲先削職。令該府從重勘處。
정조 5년 · 강
召見閣臣沈念祖鄭志儉。承旨徐鼎修于誠正閣。
정조 5년 · 목
予曰。備邊司謄錄中。丁酉戊戌年嶺南設賑及民戶頹壓人名數。兼春秋出往。使之卽爲謄來。金鳳顯承命出去。予曰。今番嶺南之頹壓民戶。多至八千餘戶。可謂挽近所無。以此推之。民情之騷擾。不見可知矣。念祖曰然矣。予曰。平安道何如云耶。念祖曰。以一道論之。則或有水災被傷之處。而不甚大段云矣。予曰。三登何如云耶。鼎修曰。詳聞則果免歉云矣。予曰。嶺南爲獨凶云耶。念祖曰。沿海諸邑。已爲判歉云矣。志儉曰。臣聞尙州消息。則一邑之內。或免凶或判歉云矣。予曰。藥房提調入侍。鄭民始進伏。予曰。觀此嶺伯狀啓。一道之內。爲風兩所頹壓民戶。以至八千餘戶之多。人命之所傷。亦至近四百名。言念民狀。極用慘惻。其接濟之道。賙賑之方。靡不用極然後。可以安接。有何別般好道理耶。民始曰。未及料量。而專在於道臣守宰之悉心撫摩矣。予曰。予意則欲遣安集御史。以爲慰諭之道。未知何如。民始曰。若差送御史。則朝家軫恤之意。孰不欽仰。而今番之災。與民戶之渙散有異。不必有安集之擧。且安集御史。例以宰臣差送。其往來之際。徒貽沿路廚傳之弊。臣意則姑勿差送似好矣。予曰。卿言似然。而念彼南土之民。才經風雨之災。雖不至於流散之境。穡事告歉。家戶蕩析。嗷嗷失所。靡所奠居之狀。如在目前。思之及此。若恫在已。宵旰耿耿。寢食靡安。何以則使民奠居。不至離散耶。當下詢大臣及備局諸宰矣。
정조 5년 · 강
命大臣備局有司堂上來待。
정조 5년 · 목
敎曰。前因嶺伯狀啓。已有賙恤之擧。而此豈足爲救急之資。餘憂耿耿。不遑寧息。卽見本道伯狀辭。初五日之雨。未報來諸邑之被災。又若是孔酷。嗣後安集奠接之策。姑且無論。目下民情之遑汲。易致繹騷。朝家當有別般軫念之道。及此時預先悉心撫摩然後。庶免蕩析流離之患。卽以此意。自備局另加措辭。行會該道臣處。道臣似在巡路。仍將傳敎辭意。召集父老。面面曉諭。俾知朝家惻傷之意。死亡民人漂壓民戶。蠲恤等事。從當下敎。大臣備局有司堂上來待。
정조 5년 · 강
命頒黔巖碑印本帖。